Radio Slovenija, informativni program,

DIO, 15.11.2015

Ocena predstave

Na odru Studia Mestnega gledališča ljubljanskega smo si sinoči premierno ogledali predstavo, nastalo po delu Ingmarja Bergmana, *Pogovori na štiri oči*. V glavni vlogi Jana Zupančič, poleg nje pa Sebastian Cavazza, Milan Štefe, Jette Ostan Vejrup in drugi, so gledalcem prikazali intimni boj ženske, ujete v močne statusne in moralne konvencije, v prvi polovici preteklega stoletja na Švedskem. Več Petra Tanko.

Zanimivo je, da je Mestno gledališče ljubljansko v razmaku treh dni, premierno uprizorilo kar dve butični predstavi, ki obravnavata izrazito žensko tematiko, skupen je tudi osnovni motiv – ljubezen in njena uresničitev. Prva, *Samorastniki*, se dogaja v naših krajih, druga, *Pogovori na štiri oči*, na severu Evrope, čas dogajanja v obeh je začetek 20. stoletja. Medtem ko v *Samorastnikih* odrsko dogajanje polnokrvno živi svoje življenje, aktualizirano vpisano v naš vsakdan, se pri slednji zdi, da je na oder postavljena nekako dobesedno, morda enodimenzionalno, tezno. V prvem prizoru sta še zanimivi dve ravni dogajanja: medtem ko igralca govorita dialog počneta nekaj drugega, kar razgalja njun podton, v nadaljevanju pa se tovrstno – ali kakršnokoli plastenje izgubi, nadomestijo ga gole igralske interpretacije in njihove predvidljive odrske akcije. O igralcih lahko sicer rečemo vse najboljše, vendar to za polno odrsko življenje ni dovolj. Bergmanovo pisanje časovno sosledje ukinja, zato o kakšnem razvoju likov ne gre govoriti, so pa v besedilo najbrž vpisana vzdušja, ki naj jih predstava ustvarja, da bi gledalca potegnila vase in bi vsebine lažje prodrle do njega/nje. Tako se zdijo napori Jane Zupančič, ki je igralsko zanimiva v svoji neposrednosti medtem, ko razgalja svoje trpljenje ženske, ujete v družbeno konvencijo - zakonsko zvezo – brez odmeva v odrskem dogajanju in se kot taki zapišejo tudi v spomin. In še to: medtem, ko *Samorastniki* problematizirajo razmerja družbenih moči, ki so prepoznavna tudi dandanes, se nam svet, kot ga prikazujejo *Pogovori na štiri oči*, zdi oddaljen in preživet.

Petra Tanko